Tag barnevognen med i bussen

Brug bussen, når du skal have barnevognen med på tur – det er gratis at tage barnevogne med i bussen.

Uanset hvor mange passagerer, der er med bussen, må der højst være to barnevogne eller andre større enheder med bussen.

**Chaufføren kan afvise barnevognen**

Chaufføren har ret til at afvise din barnevogn, hvis der allerede er en eller to barnevogne eller andre større enheder med bussen, eller hvis der er så mange passagerer i bussen, at der ikke er plads. Spørg altid chaufføren, hvis du er i tvivl om, hvorvidt der er plads til din barnevogn.

**Giv tegn til chaufføren**

Når du skal have en barnevogn med bussen, skal du stige ind ad midterdøren. Derfor skal du huske at give tegn til chaufføren om, at du har barnevogn med og derfor vil benytte midterdøren.

**Andre typer vogne**

Kombinerede barnevogne og baby-joggere kan også medtages, hvis de ikke fylder mere end almindelige barnevogne, og hvis hjulene kan bremses.

Rejseregler for store enheder

**Barne- og klapvogne**

Der må højst være to barne- eller klapvogne i bussen ad gangen, men kun hvis chaufføren vurderer, at der er plads. Den passager, som først stiger på bussen, har førsteret til pladsen.

Passageren skal selv sørge for at bære barne- eller klapvognen ind og ud af bussens midterdør. Vognen skal stå i kørselsretningen, og hjulene skal være bremset under kørslen. Børn må gerne sidde i barne- eller klapvognen under kørslen, men de skal være spændt fast eller under opsyn. Der må ikke sidde flere børn i vognen, end den er beregnet til.

**Cykler**  
Almindelige cykler kan medtages i de fleste busser mod betaling. På visse buslinjer er cykler kun tilladt uden for myldretiden. Læs mere på dinoffentligetransport.dk/cykler.

Der kan kun medbringes en cykel pr. passager og kun, hvis chaufføren vurderer, at der er plads. Cyklen skal anbringes på pladsen midt i bussen og være fastgjort under kørslen i den sele, som er til stede i bussen.

**Kørestole**  
Kørestole kan tages gratis med i bussen, hvis chaufføren vurderer, at der er plads. Man skal selv sørge for at få kørestolen ind og ud af bussen.

Kørestolen skal placeres, så brugeren har ryggen mod kørselsretningen. Almindelige kørestole skal være bremset og spændt med sikkerhedssele, hvis der er en sele i bussen. El-kørestole skal blot være bremset.

**Det må du ikke tage med i bussen**

El-scootere (minicrossere), ladcykler, tandemcykler, påhængsvogne og lignende.